Zuma: ‘Ek is ŉ gevangene van die Konstitusionele Hof’Oudpres. Jacob Zuma. (Argieffoto: GCIS) “Ek berus my daarby dat ek ŉ gevangene van die Konstitusionele Hof is.” Só sê oudpres. Jacob Zuma wat tot dusver glad nie deelgeneem het aan die hofverrigtinge teen hom in die Konstitusionele Hof nie. Die Zondo-kommissie na staatskaping het hom tot die land se hoogste hof gewend om Zuma skuldig te bevind aan minagting van die hof nadat Zuma geweier het om voor die kommissie te verskyn. Hoofregter Mogoeng Mogoeng het Zuma vroeër gevra om te antwoord met wat hy as ŉ gepaste straf sou beskou indien die Konstitusionele Hof hom skuldig bevind. Gister (Woensdag) was die laaste dag om dit te doen. In ŉ verklaring van 22 bladsye lank vaar Zuma weer uit teenoor die hof, maar hy maak uiteindelik geen aanbeveling oor wat hy as ŉ gepaste straf sou beskou nie. Hy sê hy gaan nie ŉ beantwoordende verklaring daaroor indien nie – nie omdat hy oneerbiedig teenoor die hof is nie – maar weens sy gewetensbesware oor die manier waarop hy behandel is. “Dit het vir my duidelik geword dat adjunkhoofregter [Raymond] Zondo vasbeslote was om die saak voor regters te plaas wat as sy ondergeskiktes optree, selfs al het die Konstitusionele Hof geen jurisdiksie nie, bloot om die bevel te kry wat hy wil hê.” Zuma bestempel die regsproses as “geveins” en ŉ poging om die erns van die onderdrukkende manier waarop die hof sy sake hanteer het, te “saniteer”. “Dit is teleurstellend en versterk my beswaar as die hoogste hof deelneem aan wat duidelik politieke of openbare bestuur van ŉ besluit is wat hy reeds geneem het.” Die oudpresident sê hierdie “foefies” hoort nie op die regbank nie. Hy sê voorts die verrigtinge is ŉ misbruik van regterlike gesag om ŉ politieke agenda deur die Zondo-kommissie te bevorder. Hy wag dus op die beslissing van die hof en berei hom voor op die ooglopende vonnis. “Wanneer ek tronkstraf opgelê word, soos wat die hof se bedoeling duidelik is, is dit my liggaam wat in ŉ tronk gesit word. Politieke vyande, wat nou vriende van die hof is, sal in die strate feesvier oor my tronkstraf – wat hulle bewerkstellig het – deur die regmatigheid van instellings waarvoor ons gestry het.” Zuma sê die Konstitusionele Hof het aanvaar dat hy ingespan gaan word om hom te verneder en van sy menslikheid te ontneem. “Net sodat jy nie glo dat ek dit vermy het om aan jou opdrag gehoor te gee nie, is dít my antwoord: Daar is geen presedent vir wat die Konstitusionele Hof toegelaat het om in sy gewyde forum plaas te vind nie. “Soos reeds genoem, is ek gereed om ŉ gevangene van die Konstitusionele Hof te word en aangesien ek nie kan appelleer of vra vir ŉ hersiening van wat ek beskou as ŉ growwe onregmatigheid nie, sal my tronkstraf die grond word vir toekomstige gevegte vir ŉ regbank wat hom beskou as ŉ dienaar van die Grondwet en die mense, en nie as ŉ instrument om oorheersende politieke narratiewe te bevorder nie.” Hy bestempel ook sy dreigende tronkstraf as ŉ “grondwetlike eksperiment”. “Vir grondwetlike regte sal ek die tronk binnestap as die eerste gevangene van die Konstitusionele Hof.”